Θανάσης Μπουραντάς

Ο Αθανάσιος Γ. Μπουραντάς (1945-) είναι Έλληνας πολιτικός της τοπικής αυτοδιοίκησης. Ανέπτυξε συνδικαλιστική δράση από τις αρχές της δεκαετίας του '70 ως τα μέσα της δεκαετίας του '90, διατελώντας ανάμεσα στα άλλα στο τιμόνι του Εργατικού Κέντρου του νομού Εύβοιας.  Εξελέγη και υπηρέτησε ως ο πρώτος αιρετός νομάρχης και στη συνέχεια ως Αντιπεριφερειάρχης Εύβοιας και δήμαρχος Κύμης-Αλιβερίου. Είναι έγγαμος, με 3 παιδιά.

Βιογραφία
 Πρώτα χρόνια και συνδικαλιστική δραστηριότητα 
Γεννήθηκε στο χωριό Ζάρακες Καρυστίας, το 1945, γιος του Γεωργίου και της Βασιλικής.Βιογραφικό  στην ιστοσελίδα eklogika.gr, ανακτήθηκε στις 6 Μαρτίου 2018. Εργάστηκε στη ΔΕΗ, όπου ανέπτυξε έντονη συνδικαλιστική δραστηριότητα. Εντάχθηκε στο ΠΑΣΟΚ από τα πρώτα χρόνια της ίδρυσής του και υπήρξε επί δεκαετία και πλέον μέλος της Νομαρχιακής Επιτροπής του κινήματος, ως το 1989. Κατά καιρούς δραστηριοποιήθηκε συνδικαλιστικά στην ΠΑΣΚΕ και στο ΠΑΣΟΚ (στην αρμόδια συνδικαλιστική επιτροπή). Μεταξύ άλλων ήταν πρόεδρος του Εργατικού Κέντρου Εύβοιας για περισσότερο από 10 χρόνια, πρόεδρος της Ομοσπονδίας των εργαζομένων στα εργοστάσια παραγωγής ρεύματος της ΔΕΗ επί διετία και μέλος του Διοικητικού Συμβουλίου της ΓΣΕΕ.

 Πολιτική σταδιοδρομία 
 Πολιτευτής 
Η κοινοβουλευτική του δράση ξεκίνησε το 1990, οπότε ήταν για πρώτη φορά υποψήφιος βουλευτής Επικρατείας με το Πανελλήνιο Σοσιαλιστικό Κίνημα. Εξελέγη πρώτος αναπληρωματικός με το ίδιο κόμμα στην εκλογική περιφέρεια Εύβοιας στις επόμενες εκλογές, το 1993.

 Νομάρχης 
Ο Αθανάσιος Μπουραντάς έγινε ο πρώτος εκλεγμένος νομάρχης στην Εύβοια, μετά τη νίκη του στις αυτοδιοικητικές εκλογές του 1994. Ειδικότερα, ως υποψήφιος που υποστηρίχθηκε από το ΠΑΣΟΚ και τον Συνασπισμό, έλαβε ποσοστό 52,8% στον δεύτερο γύρο, έναντι 47,2% για τον υποστηριζόμενο από τη Νέα Δημοκρατία Νίκο Παπανδρέου. Τα Νέα, Νομαρχιακές Εκλογές '94, 24 Οκτωβρίου 1994, σελ. 14.
Τα επόμενα χρόνια, επανεξελέγη νομάρχης, υπηρετώντας ως την κατάργηση του θεσμού στις 31 Δεκεμβρίου 2010 με διακοπή την περίοδο 1999-2002, οπότε ήταν επικεφαλής της μείζονος μειοψηφίας στο Νομαρχιακό Συμβούλιο. Στις νομαρχικές εκλογές του 1998 με τον συνδυασμό Εύβοια-Ανάπτυξη-Συμμετοχή συγκέντρωσε 42,4% και ήρθε 2ος στον δεύτερο γύρο, με πρώτο τον εκλεγέντα νομάρχη Νίκο Παπανδρέου, με ποσοστό 57,6% από το Ανεξάρτητο Πανευβοϊκό Μέτωπο.Υπουργείο Εσωτερικών, Αποτελέσματα αυτοδιοικητικών εκλογών του 1998 , ανακτήθηκε στις 6 Μαρτίου 2019. Κέρδισε με ποσοστό 55,3% (έναντι 44,6 για τον Νίκο Παπανδρέου) στον δεύτερο γύρο τις  του 2002Υπουργείο Εσωτερικών, Αποτελέσματα αυτοδιοικητικών εκλογών του 2002, ανακτήθηκε στις 6 Μαρτίου 2019. και του 2006 από τον πρώτο γύρο, λαμβάνοντας ποσοστό 42,73% των ψήφων έναντι 33,3 για τον Παναγιώτη Σίμωση.Υπουργείο Εσωτερικών, Αποτελέσματα αυτοδιοικητικών εκλογών του 2006 , ανακτήθηκε στις 6 Μαρτίου 2019.

 Αντιπεριφερειάρχης 
Τον Σεπτέμβριο του 2010 γνωστοποίησε την υποψηφιότητά του για το αξίωμα του Αντιπεριφερειάρχη Εύβοιας, στο πλευρό του υποψήφιου Περιφερειάρχη Στερεάς Ελλάδας, Κλέαρχου Περγαντά.O Νομάρχης Εύβοιας υποψήφιος αντιπεριφερειάρχης, με τον Περγαντά , Ευρυτανικός Παλμός, 15 Σεπτεμβρίου 2010, ανακτήθηκε στις 6 Μαρτίου 2019 Έπειτα από τη νίκη του Κλέαρχου Περγαντά στις αυτοδιοικητικές εκλογές του 2010 και την εκλογή του ως Περιφερειάρχη, ο Μπουραντάς εξελέγη Αντιπεριφερειάρχης Εύβοιας, θέση στην οποία υπηρέτησε ως το 2014.

 Δήμαρχος 
Εξελέγη Δήμαρχος Κύμης-Αλιβερίου , μετά την επικράτησή του στις δημοτικές εκλογές του 2014 με τον συνδυασμό Συμπολιτεία. Στον δεύτερο γύρο έλαβε ποσοστό 51,8% με δεύτερο τον δήμαρχο της περιόδου 2011-14, Δημήτριο Θωμά με 48,1%.Ελληνική Εταιρεία Τοπικής Ανάπτυξης και Αυτοδιοίκησης, Αποτελέσματα δημοτικών εκλογών στον δήμο Κύμης-Αλιβερίου Ορκίστηκε και ανέλαβε καθήκοντα δημάρχου τον Σεπτέμβριο του 2014. Κέρδισε επανεκλογή στις εκλογές του 2019 επικρατώντας στον δεύτερο γύρο με ποσοστό 50,91% έναντι 49,09% για τον Δημήτρη Θωμά. Αποτελέσματα Δημοτικών εκλογών 2019 Δήμου Κύμης-Αλιβερίου – Β’ Γύρος , eviaportal.gr, 3 Ιουνίου 2019.

 Παραπομπές 

Κατηγορία:Δήμαρχοι ελληνικών πόλεων
Κατηγορία:Νομάρχες Ευβοίας